Boere desperaat om vee op te veil | Netwerk24
Deur Riana de Lange 12 Januarie 2020 00:02
Desperate veeboere wend hulle tot aanlyn veilings om hul ondernemings aan die gang te hou, te midde van die nuus dat nóg gevalle van bek-en-klouseer aangemeld is.
Die regering se landwye verbod op veeveilings sedert vroeg Desember as 'n voorsorgmaatreël om die verspreiding van bek-en-klouseer te verhoed, het die rooivleisbedryf verlam, maar die maat­reëls blyk ondoeltreffend te wees om die verspreiding van die siekte te voorkom.
Nou probeer selfs tradisionele afslaers en agente om deur aanlyn en virtuele veilings hul ondernemings aan die gang hou.
Rapport verneem Vleissentraal Bosveld tref nou voorbereidings vir so 'n veiling dié week en produsente is gevra om videomateriaal te stuur van diere wat onder die hamer moet kom.
Waar die Rooivleisprodusenteorganisasie (RPO) aanvanklik die veilingverbod ondersteun het, doen hulle nou 'n beroep op die regering om die verbod in minstens agt van die nege provinsies op te hef.
Die DA steun dié versoek.
Koos van der Ryst, nasionale voorsitter van RPO, sê die gebied in Limpopo waar positiewe gevalle van die hoogs aansteeklike siekte sedert 1 November geïdentifiseer is, is gelokaliseer en die gebied kan geïsoleer word, sodat die res van die land op sekere voorwaardes na normaal kan terugkeer wat betref veeveilings en lewendehaweskoue.
Die RPO het die tegniese komitee oor bek-en-klouseer gevra om 'n beleid te finaliseer waarvolgens die veilings hervat kan word.